[{"text_idx": "#000000", "text": "Didi rapidigas sian internaciigan procezon"}, {"text_idx": "#000001", "text": "Didi varbas s\u0302oforojn en Melburno."}, {"text_idx": "#000002", "text": "Lau\u0306 raporto de CNN, la 15-an de junio, Didi, c\u0302ina reta platformo pri vetura servo per aplikaj\u0302o, anoncis, ke en la fino de la kuranta monato ekfunkcios Didi-servoj en Melburno, la dua plej granda urbo en Au\u0306stralio. Tio farig\u0302os alia grava mejlos\u0302tono de internaciiga procezo de Didi."}, {"text_idx": "#000003", "text": "Lau\u0306raporte, ekde tiu c\u0302i jaro, Didi aktive esploras la internacian merkaton. En c\u0302i-jara januaro, Didi akiris la plej grandan lokan kompanion 99 pri vetura servo de Brazilo, kio altiris tutmondan atenton. En februaro, Didi anoncis kunlaboran projekton kun la japana kompanio SFTBF pri uzado de artefarita inteligenteco por konstrui retan platformon de vetura servo, kaj eniris en japanan taksi-merkaton. En aprilo, Didi anoncis sian oficialan eniron en la meksikan merkaton."}, {"text_idx": "#000004", "text": "Post sukcesa provfunkciado en Geelong, Au\u0306stralio, en majo, Didi ekde frua junio varbas s\u0302oforojn en Melburno, kaj tio ricevis entuziasman respondon en la urbo. Didi esperas longtempe investi kaj disvolvig\u0302i en Au\u0306stralio, kaj provizi au\u0306stralianojn per pli diversaj, oportunaj kaj fidindaj veturoj kontrau\u0306 malalta prezo, kaj samtempe krei pliajn s\u0302ancojn por lokaj s\u0302oforoj."}, {"text_idx": "#000005", "text": "Internaciigo estas unu el la kernaj strategioj de disvolvig\u0302o de Didi, kiu deklaris esti preta por kombini sian eminentan forton en la kampo de artefarita inteligenteco por trafika uzo kun siaj rafinitaj lokaj operacioj, kaj dau\u0306re krei pli bonajn veturigajn spertojn por uzantoj en- kaj eksterlande. Didi ankau\u0306 serc\u0302os kunlaborojn kun sektoroj pri publika servo kaj transportado por disvastigi eksterlande la progresintajn spertojn de C\u0302inio pri inteligenta transporto kaj kontribui al la tutmonda dau\u0306ripova evoluado."}]